IZVEDBENI SKLEP KOMISIJE (EU) 2020/1106

z dne 24. julija 2020

o pripravi začasnega poskusa na podlagi direktiv Sveta 66/401/EGS, 66/402/EGS, 2002/54/ES in 2002/57/ES v zvezi s pogostostjo uradnega preverjanja za poljske preglede pod uradnim nadzorom za osnovno seme, žlahtniteljevo seme generacij pred osnovnim semenom in certificirano seme

(notificirano pod dokumentarno številko C(2020) 4955)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 66/401/EGS z dne 14. junija 1966 o trženju semen krmnih rastlin (1) in zlasti člena 13a Direktive,

ob upoštevanju Direktive Sveta 66/402/EGS z dne 14. junija 1966 o trženju semena žit (2) in zlasti člena 13a Direktive,

ob upoštevanju Direktive Sveta 2002/54/ES z dne 13. junija 2002 o trženju semena pese (3) in zlasti člena 19 Direktive,

ob upoštevanju Direktive Sveta 2002/57/ES z dne 13. junija 2002 o trženju semena oljnic in predivnic (4) ter zlasti člena 16 Direktive,

ob upoštevanju naslednjega:

(1) Certificirano seme krmnih rastlin, žit, pese ter oljnic in predivnic je v skladu z direktivami 66/401/EGS, 66/402/EGS, 2002/54/ES oz. 2002/57/ES predmet poljskega pregleda pod uradnim nadzorom. Delež vsaj 5 % posevkov takega semena (v nadaljnjem besedilu: 5-odstotna fiksna minimalna stopnja) se uradno preveri na terenu.

(2) Osnovno seme in žlahtniteljevo seme generacij pred osnovnim semenom se certificirata, če so bili za vse posevke teh semen (v nadaljnjem besedilu: 100-odstotna fiksna stopnja) opravljeni uradni poljski pregledi, ki izpolnjujejo pogoje iz direktiv 66/401/EGS, 66/402/EGS, 2002/54/ES in 2002/57/ES.

(3) Z nedavnim začasnim poskusom, pripravljenim na podlagi Izvedbenega sklepa Komisije 2012/340/EU (5), je bilo dokazano, da je poljski pregled pod uradnim nadzorom, ki ga opravijo licencirani in usposobljeni inšpektorji semenarskih podjetij, tudi za osnovno seme in žlahtniteljevo seme generacij pred osnovnim semenom boljša alternativa uradnemu poljskemu pregledu. Uradno preverjanje opredeljenega 5-odstotnega deleža semenskih posevkov je zadostovalo za dokaz, da je raven poljskih pregledov pod uradnim nadzorom lahko ustrezna tudi za osnovno seme in žlahtniteljevo seme generacij pred osnovnim semenom. Vendar so možne nadaljnje izboljšave ob upoštevanju uspešnosti dobaviteljev semena.

(4) Uredba (EU) 2017/625 Evropskega parlamenta in Sveta (6) o izvajanju uradnega nadzora, s katero je bil vzpostavljen harmoniziran okvir Unije za organizacijo uradnega nadzora v celotni agroživilski verigi, od pristojnih organov zahteva, da redno, na podlagi tveganja in ustrezno pogosto izvajajo uradni nadzor nad vsemi izvajalci dejavnosti. Na podlagi izkušenj, pridobljenih z uporabo teh pravil, bi bilo treba možnost, da se uradno preverjanje semenskih posevkov na terenu v okviru uradnega nadzora izvaja tako pogosto, kot je določeno skladno s pristopom na podlagi tveganja, preučiti tudi na podlagi direktiv 66/401/EGS, 66/402/EGS, 2002/54/ES in 2002/57/ES.

(5) Za pristojne organe lahko načrtovanje pogostosti njihovih preverjanj v okviru uradnega nadzora, ob upoštevanju nekaterih meril tveganja v zvezi z dejavnostmi dobaviteljev semena in preteklih rezultatov glede skladnosti, pomeni boljšo alternativo 5-odstotni fiksni minimalni stopnji, ki se uporablja za certificirano seme. Zaradi nedavnega začasnega poskusa bi to bilo treba preizkusiti tudi za osnovno seme in žlahtniteljevo seme generacij pred osnovnim semenom, ki se uradno pregledujeta po 100-odstotni stopnji.

(6) Pristojni uradni organi držav članic bi morali pri načrtovanju pogostosti njihovih uradnih preverjanj upoštevati nekatera merila tveganja v zvezi z dejavnostmi dobaviteljev semena in pretekle rezultate glede skladnosti. V ta namen je treba določiti harmonizirana merila. Za oceno te alternative bi bilo treba zato organizirati začasni poskus.

(7) Države članice, ki sodelujejo v poskusu, je treba oprostiti obveznosti uradnih poljskih pregledov s 100-odstotno fiksno stopnjo za osnovno seme in žlahtniteljevo seme generacij pred osnovnim semenom ter preverjanj s 5-odstotno fiksno minimalno stopnjo za semenske posevke certificiranega semena v okviru uradnega nadzora, kot je določeno v direktivah 66/401/EGS, 66/402/EGS, 2002/54/ES in 2002/57/ES.

(8) Države članice, ki sodelujejo v poskusu, bi morale vsako leto poročati Komisiji in državam članicam ter jih tako obvestiti o oceni napredka in spremljanju poskusa.

(9) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Predmet urejanja 1. Začasni poskus (v nadaljnjem besedilu: poskus) se pripravi na ravni Unije in v zvezi z uradnim preverjanjem posevkov za proizvodnjo osnovnega semena, žlahtniteljevega semena generacij pred osnovnim semenom in certificiranega semena v okviru poljskega pregleda pod uradnim nadzorom v skladu z določbami direktiv 66/401/EGS, 66/402/EGS, 2002/54/ES in 2002/57/ES, ki so navedene v odstavku 2 tega člena, se z njim oceni naslednje: (a) ali pristop na podlagi tveganja, izveden v skladu s členom 3 tega sklepa, pomeni boljšo alternativo preverjanju (i) semenskih posevkov certificiranega semena s 5-odstotno fiksno minimalno stopnjo; (ii) semenskih posevkov osnovnega semena in žlahtniteljevega semena generacij pred osnovnim semenom s 100-odstotno fiksno stopnjo ter (b) ali so merila ocene tveganja iz člena 3(1) tega sklepa ustrezna. 2. Določbe, navedena v odstavku 1, so naslednje: (a) člen 2(1)(B)(1)(d), člen 2(3)(A)(c) in člen 14a(a) Direktive 66/401/EGS ter točka (6) Priloge I k navedeni direktivi; (b) člen 2(1)(C)(d), člen 2(1)(Ca)(c), člen 2(1)(D)(1)(d), člen 2(1)(D)(2)(b), člen 2(1)(D)(3)(c), člen 2(3)(A)(c) in člen 14a(a) Direktive 66/402/EGS ter točka (7) Priloge I k navedeni direktivi; (c) člen 2(1)(c)(iv), člen 2(3)(A)(c) in člen 21(a) Direktive 2002/54/ES ter točka (4) dela A Priloge I k navedeni direktivi; (d) člen 2(1)(c)(iv), člen 2(1)(d)(1)(ii), člen 2(1)(d)(2)(iii), člen 2(5)(A)(c) in člen 18(a) Direktive 2002/57/ES ter točka (5) Priloge I k navedeni direktivi.

Člen 2 Sodelovanje držav članic V poskusu lahko sodelujejo vse države članice. Države članice, ki se odločijo za sodelovanje v poskusu (v nadaljnjem besedilu: sodelujoče države članice), o tem obvestijo Komisijo in druge države članice ter navedejo vrste, kategorije in regije, ki jih zajema sodelovanje, in kakršne koli omejitve. Sodelujoče države članice lahko sodelovanje kadar koli zaključijo, o čemer ustrezno obvestijo Komisijo.

Člen 3 Ocena tveganja 1. Države članice izvedejo oceno tveganja dobaviteljev semena ter ustrezno prilagodijo obseg svojih uradnih preverjanj na delež med 1 % in 100 % semenskih posevkov v zvezi s poljskim pregledom pod uradnim nadzorom. Pri oceni tveganja dobaviteljev semena se upoštevajo naslednja merila: (a) vrste in proizvodne metode; (b) območje proizvodnje in število polj; (c) dejavnosti pod nadzorom dobavitelja semena; (d) kraj dejavnosti ali operacij; (e) kakršne koli informacije, ki kažejo na verjetnost zavajanja uporabnikov semena, zlasti glede identitete, zdravja in kakovosti, lastnosti, sestave, količine, države ali območja porekla, metode proizvodnje semen; (f) pretekla evidenca dobaviteljev semena o rezultatu uradnega preverjanja in naknadnem nadzoru njihovih posevkov ter skladnosti z zahtevo iz odstavka 2; (g) zanesljivost in rezultati pregledov za ugotavljanje skladnosti z zahtevami iz odstavka 2, ki so jih izvedli dobavitelji semena, zlasti licenciran poljski inšpektor ali tretja oseba na zahtevo dobaviteljev semena, po potrebi vključno z zasebnimi shemami za zagotavljanje kakovosti; (h) kakršne koli informacije, ki bi lahko kazale na neskladnost z zahtevo iz odstavka 2. 2. Posevek, ki se uradno preverja, je zrasel iz semena, za katerega je bil opravljen uradni naknadni nadzor v skladu z direktivami 66/401/EGS, 66/402/EGS, 2002/54/ES in 2002/57/ES. 3. Delež vzorcev iz partij semena požetih posevkov se odvzame za uradni naknadni nadzor in po potrebi za uradno laboratorijsko testiranje semena glede sortne pristnosti in čistosti. Države članice opredelijo partije semena, za katere so bila opravljena uradna preverjanja v skladu s pristopom na podlagi tveganja iz odstavka 1. 4. Sodelujoče države članice za isti posevek na istem polju primerjajo 5-odstotno fiksno minimalno stopnjo za semenske posevke, ki se uradno preverjajo, z uradnim preverjanjem posevkov in požetega semena na podlagi tveganja, pri katerem fiksna minimalna stopnja ni določena.

Člen 4 Odstopanja od direktiv 66/401/EGS, 66/402/EGS, 2002/54/ES in 2002/57/ES Z odstopanjem od direktiv 66/401/EGS, 66/402/EGS, 2002/54/ES in 2002/57/ES so sodelujoče države članice za namene poskusa oproščene obveznosti v zvezi z uradnim poljskim pregledom osnovnega semena in žlahtniteljevega semena generacij pred osnovnim semenom ter v zvezi z uradnim preverjanjem certificiranega semena, kot je določeno v naslednjih določbah: (1) člen 2(1)(B)(1)(d), člen 2(3)(A)(c) in člen 14a(a) Direktive 66/401/EGS ter točka (6) Priloge I k navedeni direktivi; (2) člen 2(1)(C)(d), člen 2(1)(Ca)(c), člen 2(1)(D)(1)(d), člen 2(1)(D)(2)(b), člen 2(1)(D)(3)(c), člen 2(3)(A)(c) in člen 14a(a) Direktive 66/402/EGS ter točka (7) Priloge I k navedeni direktivi; (3) člen 2(1)(c)(iv), člen 2(3)(A)(c) in člen 21(a) Direktive 2002/54/ES ter točka (4) dela A Priloge I k navedeni direktivi in (4) člen 2(1)(c)(iv), člen 2(1)(d)(1)(ii), člen 2(1)(d)(2)(iii), člen 2(5)(A)(c) in člen 18(a) Direktive 2002/57/ES ter točka (5) Priloge I k navedeni direktivi.

Člen 5 Poročanje 1. Sodelujoče države članice vsako leto do 31. marca naslednjega leta Komisiji in drugim državam članicam predložijo poročilo o rezultatih poskusa, opravljenega v skladu s členom 3. 2. Sodelujoče države članice ob zaključku poskusa in v vsakem primeru ob koncu svojega sodelovanja Komisiji in drugim državam članicam do 31. marca naslednje leto predložijo končno poročilo o rezultatih poskusa. To poročilo lahko vsebuje tudi druge informacije, ki se sodelujočim državam članicam zdijo pomembne glede na namen poskusa.

Člen 6 Časovno obdobje Poskus se začne 1. avgusta 2020 in konča 31. julija 2027.

Člen 7 Naslovniki Ta sklep je naslovljen na države članice.

V Bruslju, 24. julija 2020 Za Komisijo Stela KIRIAKIDES Članica Komisije

(1) UL 125, 11.7.1966, str. 2298/66.

(2) UL 125, 11.7.1966, str. 2309/66.

(3) UL L 193, 20.7.2002, str. 12.

(4) UL L 193, 20.7.2002, str. 74.

(5) Izvedbeni sklep Komisije 2012/340/EU z dne 25. junija 2012 o pripravi začasnega poskusa na podlagi direktiv Sveta 66/401/EGS, 66/402/EGS, 2002/54/ES, 2002/55/ES in 2002/57/ES v zvezi s poljskim pregledom pod uradnim nadzorom za osnovno seme in žlahtniteljevo seme generacij pred osnovnim semenom (UL L 166, 27.6.2012, str. 90).

(6) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).